
Ε Ρ Ω Τ Η Σ Η
Προς
Κυρία Υπουργό Πολιτισμού και Αθλητισμού

ΘΕΜΑ: «Χρηματοδότηση των έργων αποκατάστασης των ζημιών που προκλήθηκαν από τους σεισμούς στους αρχαιολογικούς χώρους και τα μνημεία της Κω»

Όπως γνωρίζετε, οι αρχαιολογικοί χώροι και τα μνημεία της Κω, υπέστησαν σοβαρές ζημιές από τον ισχυρό σεισμό της 21ης Ιουλίου 2017.
Εννέα μήνες μετά, δεν υπάρχει ούτε προγραμματισμός αλλά ούτε και ενημέρωση για το χρονοδιάγραμμα των παρεμβάσεων που απαιτούνται για την αποκατάσταση των ζημιών.
Όλα αυτά, ενώ το Υπουργείο Πολιτισμού εισπράττει  8,4 εκατομμύρια ευρώ σε ετήσια βάση από τους αρχαιολογικούς χώρους της Δωδεκανήσου.
Η κυβέρνηση οφείλει να αντιληφθεί ότι η αποκατάσταση των ζημιών στους αρχαιολογικούς χώρους και τα μνημεία της Κω αποτελεί ζήτημα άμεσης προτεραιότητας. Συνδέεται με τη διεθνή εικόνα της χώρας αλλά και την τουριστική ανάπτυξη.
Υπενθυμίζουμε, ότι με βάση τα επίσημα στοιχεία, το Ασκληπιείο της Κω το 2017, είχε 135.290 επισκέπτες και  829.727 € έσοδα από την τιμή των εισιτηρίων.
Και όμως, στο συγκεκριμένο χώρο με τη μεγάλη επισκεψιμότητα, οι τουαλέτες είναι κλειστές αφού δεν έχει ολοκληρωθεί ακόμα η πρόσληψη και τοποθέτηση εποχικών υπαλλήλων, τη στιγμή που έχει ήδη ξεκινήσει η τουριστική περίοδος.
Το Υπουργείο Πολιτισμού οφείλει να δει με μεγαλύτερη προσοχή τους αρχαιολογικούς χώρους της Κω.
Οφείλει να ενημερώσει για το χρονοδιάγραμμα των έργων αποκατάστασης των ζημιών στους αρχαιολογικούς χώρους και τα μνημεία.

Κατόπιν των ανωτέρω
Ερωτάται ο Κύριος Υπουργός

1. Εάν οι αρμόδιες υπηρεσίες του Υπουργείου Πολιτισμού έχουν προχωρήσει στην εκτίμηση των πόρων που απαιτούνται για την αποκατάσταση των ζημιών που προκάλεσε ο σεισμός στους αρχαιολογικούς χώρους και τα μνημεία της Κω. Ποιο είναι το ακριβές ύψους του ποσού που απαιτείται;
2. Εάν έχουν δρομολογηθεί οι μελέτες αποκατάστασης.
3. Εάν υπάρχει δέσμευση πόρων για να υλοποιηθούν τα έργα αποκατάστασης αλλά και χρονοδιάγραμμα υλοποίησης των έργων.


Ο Ερωτών Βουλευτής

Μάνος Κόνσολας
Βουλευτής Δωδεκανήσου

